35. schôdza NR SR - 4.deň - A. dopoludnia
Dátum: 2025-05-30
Poslanec: Plaváková, Lucia (PS)
Druh vystúpenia: Vystúpenie

126. Ďakujem opätovne za slovo. Ako som už uviedla, cieľom tohto nášho návrhu je odstránenie diskriminácie znevýhodnenia bezdetných žien a mužov, ktorí ovdoveli. Považujeme to naozaj za sociálnu nespravodlivosť, ktorá je aj v rozpore s našou ústavou a ňou garantovanými základnými právami a slobodami. Ako som už spomínala, my sme tento návrh už predkladali a v tej predchádzajúcej rozprave odznela aj nejaká kritika v tomto pléne. Vypočuli sme si aj teda pripomienky k nášmu návrhu zákona, ktoré odzneli napríklad aj tu od kolegov z KDH, a oproti predchádzajúcemu návrhu sme teda pristúpili aj k nejakému, k nejakej aktualizácii toho pôvodného návrhu a v tomto súčasnom návrhu navrhujeme úplné zjednotenie podmienok, tak aby všetci ovdovení muži a ženy mali rovnaký nárok na plnohodnotný dôchodok už od 52. roku života, čím by sa odstránila existujúca diskriminácia. Zároveň ponechávame ten dlhší nárok pre vdovy a vdovcov s tromi a viac deťmi, do toho nezasahujeme, v ich prípade totižto nie je stanovený žiadny vekový limit. To znamená, v momente, ako ovdovejú, získavajú nárok na vdovecký alebo vdovský dôchodok a následne ho čerpajú ďalej. Súčasné podmienky stanovujú rôzne kritériá pre vyplácanie vdovského a vdoveckého dôchodku, čo vytvára neprimerané rozdiely medzi jednotlivými skupinami vdov a vdovcov. Výplata dôchodku je v súčasnosti umožnená len osobám, ktoré sa starajú o nezaopatrené dieťa, sú invalidné, s poklesom pracovnej schopnosti na 70 %, vychovali aspoň tri deti, dosiahli vek 52 rokov a vychovali dve deti alebo dovŕšili 57 rokov, alebo vychovali jedno dieťa. Táto práva úprava teda znevýhodňuje časť vdov a vdovcov, ktorých strata partnera ale postihuje rovnako závažne. Návrh zákona sa dotýka aj širšej problematiky nerovnosti, ktorej čelia aj ženy počas celého svojho života, ale, ale toto sa odráža vlastne aj v tom dôchodkovom veku. Tento náš návrh, ako som už uviedla, sme predkladali aj v minulosti a venujeme sa mu dlhodobo, pretože ho považujeme za jeden z dôležitých problémov, ktorým čelia ľudia na Slovensku. Bývalému predsedovi parlamentu Petrovi Pellegrinimu bola aj v tejto súvislosti doručená dokonca petícia 8. novembra 2023, v ktorej sa požadovalo odstránenie diskriminácie vdov, čiže v tej, v tom kontraste s tou predchádzajúcou diskusiou, kde sme sa tu venovali najzávažnejšiemu teda problému z pohľadu SNS, hoaxu o hmyzoch v potravinách... hmyze v potravinách, tak my tu reagujeme na problém, na ktorý upozorňujú samotní ľudia, ktorých sa to bytostne dotýka a ktorým tá súčasná diskriminačná úprava zhoršuje ich životné podmienky. K tomuto súčasnému stavu pridalo svoje stanovisko aj Slovenské národné stredisko pre ľudské práva, ktoré sa venovalo práve tomu ústavnoprávnemu rozmeru a zásahu do základných práv a slobôd, a konštatovalo, že by nemal byť rozhodujúcim kritériom priznanie, pre priznanie vdovského a vdoveckého dôchodku počet detí. Strata partnera prináša rovnakú sociálnu a ekonomickú neistotu bez ohľadu na počet vychovávaných detí, a pričom pre nezaopatrené deti už existuje osobitná dávka – sirotský dôchodok. Súčasnú úpravu teda považujeme za rozpornú s ústavou a s právom na primerané hmotné zabezpečenie v starobe či pri strate živiteľa, preto sme podali aj podnet na Ústavný súd. My však tento diskriminačný stav môžeme odstrániť aj predtým, než rozhodne samotný Ústavný súd, a pomôcť tam tak ľuďom, ktorých sa bytostne dotýka. Nová právna úprava by pritom po tej novele neohrozila výhody vdov a vdovcov podľa súčasnej právnej úpravy ani tých s tromi a viac deťmi, ale zároveň by poskytla širšiu sociálnu ochranu pre osoby, ktorých sa dnes nedotýka, ktoré sú teda znevýhodnené. Zaručilo by sa tak, že všetci ovdovení by mali nárok na plnohodnotný dôchodok od veku 52 rokov bez ohľadu na počet detí. Návrh zákona, samozrejme, myslí aj na mužov, ale v praxi sa vo väčšej miere dotýka žien, pretože vdov je niekoľkonásobne viac ako vdovcov. Len pre obraz, podľa údajov z dôchodkového poistenia Sociálna poisťovňa k 31. decembru 2024 vyplácala 289-tisíc vdovských dôchodkov a viac ako 54-tisíc vdoveckých dôchodkov, čiže vidíte tam ten nepomer, z toho v období od januára do decembra pribudlo 635 vdov a 1 307 vdovcov. V roku 2023 pribudlo 12 907 nových vdov oproti 4 816 nových vdovcov. Tam je naozaj vysoký rozdiel, keď si všimnete, v porovnaní z tých, z tých rokov v dôsledku pandémie, ktorú sme mali na Slovensku. Aj tým ľuďom by sme mohli pomôcť touto právnou úpravou. V aktuálnej ekonomickej situácii, kedy na hranici chudoby žije takmer milión ľudí, je odstránenie aj tejto nespravodlivosti ešte naliehavejšie, pretože naozaj máme tu mnohých ľudí, ktorí sa trápia z mesiaca na mesiac, aby vyžili z toho, aký majú príjem. Tento návrh zákona, ktorý sme predložili spoločne s kolegyňou Petrík, predstavuje krok k väčšej sociálnej rovnosti a zabezpečeniu dôstojných životných podmienok pre všetkých ľudí a aj pre tých, ktorí prišli o svojho manžela či manželku, a ja vás týmto prosím o jeho podporu. Ďakujem veľmi pekne.